KIRJALLINEN KYSYMYS P-1506/99 esittäjä(t): Jan Mulder (ELDR) komissiolle. Asetuksen 258/97 uuselintarvikkeista ja elintarvikkeiden uusista ainesosista soveltaminen.



Virallinen lehti nro 203 E , 18/07/2000 s. 0004 - 0005



KIRJALLINEN KYSYMYS P-1506/99 esittäjä(t): Jan Mulder (ELDR) komissiolle (1. syyskuuta 1999) Aihe: Asetuksen 258/97 uuselintarvikkeista ja elintarvikkeiden uusista ainesosista soveltaminen Komissio on varmasti tietoinen, että Yhdistyneen kuningaskunnan, Alankomaiden, Belgian ja Irlannin markkinoille on hiljattain tuotu Benecol-tuotemerkin alaisia tuotteita (kuten margariinia, halvariinia ja juustoa), joihin on lisätty stanooleja kolesterolipitoisuuden alentamiseksi. Näiden uusien tuotteiden valmistaja viittaa Suomessa margariinituotteelle, johon oli myös lisätty stanooleja, ennalta annettuun lupaan ja markkinointiin, minkä vuoksi asetusta 258/97(1) uuselintarvikkeista ja elintarvikkeiden uusista ainesosista ei voida soveltaa. 1. Mikä on alkuperäiselle Benecol-margariinituotteelle Suomessa myönnetyn hyväksynnän sisältö ja soveltamisala ja koskeeko tämä hyväksyntä tuotetta vai ainesosaa? 2. Onko edellä mainituissa maissa äskettäin markkinoidun tuotteen koostumus sama kuin sen, jota Suomessa markkinoitiin ennen asetuksen 258/97 voimaantuloa? 3. Oliko komissiolla käytettävissään mainittu lupa, kun se arvioi, kuuluuko alkuperäinen Benecol-margariinituote tai kolesterolia alentava ainesosa asetuksen 258/97 soveltamisalaan? Mitä tietoja lupaan sisältyy? 4. Millaiset määrälliset perusteet tietyn tuotteen markkinoinnilla on, jotta siihen ei sovelleta asetusta 258/97, koska tuotetta tai ainesosaa on käytetty yhteisön markkinoilla ihmisen ravinnoksi huomattavassa määrin? 5. Mitkä laadulliset perusteet tuotteen tulee täyttää, jotta siihen ei aikaisemman markkinoinnin perusteella sovelleta asetusta 258/97? 6. Onko tuotteen koostumuksen oltava sama, kuin sen, jota on markkinoitu huomattavassa määrin, vai voidaanko koostumusta muuttaa? Jos voidaan, missä määrin? 7. Voidaanko alkuperäisessä tuotteessa ollutta ainesosaa käyttää myös muissa tuotteissa ilman, että asetusta 258/97 sovelletaan? 8. Minkä perusteiden mukaisesti näihin kysymyksiin tulee vastata? 9. Onko komissio tutkinut, missä määrin Yhdistyneen kuningaskunnan markkinoille tuodut margariini-, halvariini- ja juustotuotteet poikkeavat alkuperäisestä margariinituotteesta? Jos komissio ei ole tutkinut asiaa, mitä tietoja sillä on asiasta? 10. Onko komissio kysynyt virallisesti tai epävirallisesti lausuntoa siitä, jäävätkö uudet Benecol-tuotteet yhä asetuksen 258/97 soveltamisalan ulkopuolelle? Jos se on saanut lausunnon, millainen se oli ja mihin se perustui? (1) EYVL L 43, 14.2.1997, s. 1. Erkki Liikasen komission puolesta antama vastaus (8. marraskuuta 1999) Asetuksella (EY) N:o 258/97 säännellään uuselintarvikkeiden ja elintarvikkeiden uusien ainesosien markkinoille saattamista yhteisön alueella. Jäsenvaltioiden kanssa käytyjen keskustelujen yhteydessä ja jäsenvaltioiden toimittamien tietojen perusteella on osoitettu, ettei mikään niistä tuotteista, joita tällä hetkellä markkinoidaan tuotenimellä Benecol, sisällä elintarvikkeiden uusia ainesosia, koska kyseisiä tuotteita oli ollut myynnissä jo huomattavan ajan ennen asetuksen (EY) N:o 258/97 voimaantuloa. Näin ollen asetusta ei sovelleta.